再用舊韵寄孔毅甫
作者：黄庭堅
朝代：宋

paragraphs: 鑒中之髮蒲柳望秋衰，眼中之人風雨俱星散。
往者託體同青山，健者漂零不相見。
庾公樓上有詩人，平生落筆瀉河漢。
置驛勤來索我詩，自說中郎識元歎。
我方凍坐酒官曹，爲公然薪炙冰硯。
不解窮愁著一書，豈有文章名九縣。
奴星結柳送文窮，退倚北窗睡松風。
太阿耿耿截歸鴻，夜思龍泉號匣中。
斗柄垂天霜雨空，獨雁叫羣雲萬重。
何時握手香爐峰，下看寒泉濯卧龍。